|  |  |
| --- | --- |
| **Skole**KontaktpersonAdresse0000 Sted |  |

# Korleis kan vi forbetre kapasiteten i straumnettet?

Måten vi produserer, fordeler og brukar energi på er i endring. Ein av grunnane til det, er behovet for å få ned utsleppa av klimagassar, samtidig som ny teknologi og fleire verksemder krev energi i form av elektrisk straum.

Straumen blir frakta via straumnettet, frå straumprodusent til straumforbrukar. Vi kan samanlikne straumnettet med eit system av røyr som fraktar og fordeler vatn til ulike forbrukarar. Sjå for deg at fleire ønsker å kople seg på dette systemet, men at røyra ikkje er laga for å kunne frakte meir vatn. Nokon stader har røyrsystemet god kapasitet store delar av døgnet, men i visse tidsrom, når alle ønsker å bruke vatn samtidig, oppstår det utfordringar.

Vi har liknande utfordringar med kapasiteten i straumnettet. Fleire treng tilgang på straum, og på nokre tidspunkt er det ekstra mange som brukar straum samtidig. Dette gjer at vi må auke kapasiteten i straumnettet. Ei løysing kan vere å oppgradere eller bygge ut straumnettet. Vi kan også utnytte det straumnettet vi har på ein betre måte. For eksempel kan vi gjere noko med måten nettselskapa overvaker og driftar nettet på, eller tilpasse straumforbruket etter når det er mest tilgjengeleg kapasitet. Ei anna moglegheit er å ta i bruk lokal straumproduksjon eller teknologi som lagrar energien, og som kan hjelpe til med å balansere straumproduksjon og
-forbruk.

Kva som er den beste løysinga må vurderast i kvart tilfelle. I nokre tilfelle kan det vere riktig å oppgradere og bygge ut meir nett. I andre tilfelle kan smartare bruk av straumnettet vere løysinga. Og i nokre tilfelle er det kanskje nødvendig å gjere begge delar. Vi i Statnett jobbar med desse utfordringane nå, og vi trur dei vil bli enda større i åra framover. For å finne fram til dei beste løysingane ønsker vi innspel frå dykk.

**Vi ønsker at de undersøker situasjonen der de bur:**

* Korleis er kapasiteten i dag, og korleis vil kapasiteten vere i åra som kjem?
* Når, kvar og kvifor oppstår det utfordringar med kapasiteten?
* Vurder og avgjer kva tiltak som bør gjennomførast for å betre kapasiteten i straumnettet.

**Krav til løysinga**

Tiltak de foreslår må vere naturfagleg og teknologisk mogleg å gjennomføre, og de må grunngi val av tiltak ut frå eit økonomisk og berekraftig perspektiv.

Frist for å sende inn forslag til tiltak er 10. mai 2026. Vi ser fram til å sjå løysingane dykkar på oppdraget og til å kåre vinnaren av *Årets løysing* skoleåret 25/26. Takk for at de bidrar inn i dette viktige arbeidet – og lykke til!

Med vennlig hilsen

Statnett